Document ID: 32014R1014

A BIZOTTSÁG 1014/2014/EU FELHATALMAZÁSON ALAPULÓ RENDELETE
(2014. július 22.)
Az Európai Tengerügyi és Halászati Alapról, valamint a 2328/2003/EK, a 861/2006/EK, az 1198/2006/EK és a 791/2007/EK tanácsi rendelet, valamint az 1255/2011/EU európai parlamenti és tanácsi rendelet hatályon kívül helyezéséről szóló 508/2014/EU európai parlamenti és tanácsi rendeletnek az Európai Tengerügyi és Halászati Alap keretében finanszírozott műveletekre vonatkozó közös monitoring- és értékelési rendszer tartalma és kialakítása tekintetében történő kiegészítéséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Tengerügyi és Halászati Alapról, valamint a 2328/2003/EK, a 861/2006/EK, az 1198/2006/EK és a 791/2007/EK tanácsi rendelet, valamint az 1255/2011/EU európai parlamenti és tanácsi rendelet hatályon kívül helyezéséről szóló, 2014. május 15-i 508/2014/EU európai parlamenti és tanácsi rendeletre (1) és különösen annak 107. cikke (1) bekezdésére, összefüggésben 109. cikkének (1) bekezdésével,
mivel:
(1)
Az 508/2014/EU rendelet 107. cikke előírja, hogy az Európai Tengerügyi és Halászati Alap (ETHA) teljesítményének mérése céljából közös monitoring- és értékelési rendszert kell kidolgozni. A szóban forgó rendszer célja, hogy segítse a közös halászati politika (KHP) és az integrált tengerpolitika (ITP) terén elért haladás és eredmények bemutatását; az ETHA-ból finanszírozott műveletek eredményességének, hatékonyságának és relevanciájának értékelését; a KHP és ITP célzottabb támogatásához való hozzájárulást; a monitoringgal és az értékeléssel kapcsolatos általános tanulási folyamat támogatását; és az ETHA-ból finanszírozott műveletek szilárd, tényalapú, a döntéshozatali folyamatot támogató értékelésének biztosítását.
(2)
A közös monitoring- és értékelési rendszer tartalmát és kialakítását annak érdekében kell meghatározni, hogy elegendő számú és megfelelő színvonalú értékelési tevékenység kerüljön elvégzésre. Szükség van tehát tagállamok által alkalmazandó közös mutatók jegyzékének meghatározására a célból, hogy az adatokat uniós szinten lehessen összesíteni, és a Bizottság az 508/2014/EU rendeletben rögzített szakpolitikai célkitűzések tükrében értékelhesse az ETHA teljesítményét.
(3)
Az 508/2014/EU rendelet 109. cikke szerint a közös mutatókat valamennyi programra alkalmazni kell, és a programok kiinduló helyzetére, valamint pénzügyi végrehajtására, teljesítményére és eredményeire vonatkozóan kell meghatározni. A szóban forgó közös mutatók alkalmazandók azon eredményességi felülvizsgálat esetében is, amelyet az 1303/2013/EU európai parlamenti és tanácsi rendelet (2) 21. cikkének (1) bekezdése említ.
(4)
A közös mutatóknak összhangban kell lenniük a programprioritások tekintetében az 1303/2013/EU rendelet 27. cikkének (4) bekezdésében meghatározott mutatókkal, melyek a következők: a kihelyezett összegekre vonatkozó pénzügyi mutatók, a támogatott műveletekre vonatkozó kimeneti mutatók és az érintett prioritáshoz kapcsolódó eredménymutatók. A mutatók körébe tartoznak a program végrehajtását megelőző kiinduló helyzetre vonatkozó kontextusmutatók is.
(5)
Mivel az 508/2014/EU rendelet 107. cikkének (2) bekezdésében említett mutatók a programnak az egyes uniós prioritások szintjén megmutatkozó hatásával kapcsolatosak, nem tartoznak e rendelet hatálya alá.
(6)
E rendeletnek - a benne meghatározott intézkedések mielőbbi alkalmazásának lehetővé tétele érdekében - az Európai Unió Hivatalos Lapjában való kihirdetését követő napon hatályba kell lépnie,
ELFOGADTA EZT A RENDELETET:
1. cikk
A monitoring- és értékelési rendszer tartalma és kialakítása
(1) Az 508/2014/EU rendelet 107. cikkében említett monitoring- és értékelési rendszernek az alábbi elemeket kell magában foglalnia:
a)
a prioritások, a kiemelt területek és az intézkedések közötti kölcsönhatásokat megjelenítő beavatkozási logika az 508/2014/EU rendelet 18. cikke (1) bekezdésében és 116. cikkében foglaltaknak megfelelően;
b)
az 508/2014/EU rendelet 109. cikkében említett közös mutatók;
c)
a finanszírozásra kiválasztott műveletekre vonatkozó releváns kumulatív adatok az 508/2014/EU rendelet 97. cikke (1) bekezdésének a) pontjában foglaltaknak megfelelően;
d)
az operatív program végrehajtásáról szóló éves végrehajtási jelentés az 508/2014/EU rendelet 114. cikkében foglaltaknak megfelelően, összefüggésben az 1303/2013/EU rendelet 50. cikkével;
e)
az értékelési terv az 508/2014/EU rendelet 115. cikkében foglaltaknak megfelelően, összefüggésben az 1303/2013/EU rendelet 56. cikkével;
f)
az előzetes és utólagos értékelések, valamint az ETHA-hoz kapcsolódó valamennyi értékelési tevékenység az 508/2014/EU rendelet 115., 116. és 117. cikkében foglaltaknak megfelelően, összefüggésben az 1303/2013/EU rendelet 55., 56. és 57. cikkével;
g)
az eredményességi felülvizsgálat az 1303/2013/EU rendelet 21. cikke (1) bekezdésének megfelelően.
(2) Az 508/2014/EU rendelet 97. cikke (1) bekezdése a) pontjának és 114-117. cikkének az 1303/2013/EU rendelet 21. cikkének (1) bekezdésével, valamint 50., 55., 56. és 57. cikkével összefüggésben történő alkalmazásakor az irányító hatóság a közös monitoring- és értékelési rendszer valamennyi különböző eleme tekintetében az 508/2014/EU rendelet 109. cikke szerinti közös mutatók jegyzékét használja.
2. cikk
A közös mutatók jegyzéke
Az 508/2014/EU rendelet 109. cikke szerinti, közös mutatók jegyzékét e rendelet melléklete határozza meg.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. július 22-én.

Labels: 2
19
8
6
15